Nog inhegtenisnemings in Thabo Bester-saakDie Porsche Cayenne waarop beslag gelê is (Foto: Verskaf) ŉ 44-jarige man sal na verwagting vandag in die Bloemfontein-landdroshof verskyn in verband met die Thabo Bester-sage. Die verdagte, wat Dinsdag in hegtenis geneem is, is ’n werknemer van ŉ maatskappy wat gekontrakteer is om kameras by die Mangaung-maksimumveiligheidsgevangenis te installeer en in stand hou. Die verdagte sal tereg staan op aanklag dat hy hulp aan ’n veroordeelde gevangene verleen het om uit wettige aanhouding te ontsnap, regsverydeling sowel as die skending van ’n lyk. Volgens brig. Athlenda Mathe, polisiewoordvoerder, is daar intussen in Lichtenburg, Noordwes, op ŉ wit Porsche Cayenne beslag gelê wat glo aan dr. Nandipha Magudumana behoort. ŉ 28-jarige bestuurder is ook in die verband in polisie-aanhouding vir ondervraging. Bester, Magudumana en ŉ Mosambiekse burger is verlede week in Tanzanië vasgetrek. Bester was sedert Mei verlede jaar op vrye voet nadat hy sy dood vervals en uit die maksimumveiligheidsgevangenis in Bloemfontein ontsnap het. Genl. Fannie Masemola, nasionale polisiekommissaris, het gesê die net span al stywer vir diegene wat Bester help ontsnap het. “Enigiemand wat by hierdie saak betrokke is, word gewaarsku om hulself aan die owerhede oor te gee. Óf hulle gee hulself oor óf ons gaan haal hulle self,” het Masemola gesê. Zolile Sekeleni (65), Magudumana se pa, en Senohe Matsoara (39), ŉ voormalige bewaarder by die Mangaung-maksimumveiligheidsgevangenis, het Dinsdag vlugtig in die Bloemfonteinse landdroshof verskyn vir hulle beweerde betrokkenheid by die saak. Aanklagte van moord, dwarsboming van die gereg en medepligtigheid staar die twee beskuldigdes in die gesig. Sekeleni staan ook tereg op aanklagte van bedrog, terwyl Matsoara van brandstigting verdink word. Die saak is tot 17 April uitgestel wanneer Sekeleni en Matsoara aansoek om borgtog kan doen. Die tydlyn van gebeure na Bester se ontsnapping wys dat regeringsamptenare al maande lank geweet het dat Bester op vrye voet is en nie in sy sel doodgebrand het soos voorheen aangevoer is nie. Dié onthullings is Woensdag gedoen tydens ŉ sitting van die parlementêre portefeuljekomitee oor justisie waarin die omstandighede rakende Bester se ontsnapping bespreek is.